אד מיליבנד

אדוארד סמואל "אד" מיליבנד (באנגלית: Edward Samuel "Ed" Miliband; נולד ב-24 בדצמבר 1969) הוא פוליטיקאי יהודי-בריטי, אשר כיהן כיושב ראש האופוזיציה בבית הנבחרים ומנהיג מפלגת הלייבור הבריטית בשנים 2010–2015. הוא משמש כחבר בפרלמנט של הממלכה המאוחדת משנת 2005 ובין השנים 2007 ל-2010 היה חבר בממשלתו של גורדון בראון. ביולי 2024 מונה לשר האנרגיה בממשלת סטארמר. מיליבנד נולד בלונדון למהגרים יהודים מפולין, מריון קוזק, פעילת זכויות אדם, וראלף מיליבנד, אינטלקטואל מרקסיסט יליד בלגיה. הוריו נמלטו מאימת הנאצים, ומצאו מקלט בממלכה המאוחדת בשנת 1940. בנעוריו שימש כמבקר סרטים ותיאטרון בתוכנית רדיו לצעירים בלונדון. מיליבנד למד לתואר בפילוסופיה, כלכלה ומדע המדינה בקורפוס כריסטי קולג' של אוניברסיטת אוקספורד ולתואר שני בכלכלה מבית הספר לכלכלה של לונדון. לאחר תקופה קצרה כעיתונאי בטלוויזיה, נהיה מיליבנד לכותב נאומים ותחקירן עבור הפוליטיקאית הרייט הרטמן, ושנה אחר כך בעבור שר הצללים באוצר, גורדון בראון. בשנת 1997 מונה ליועץ מיוחד לגורדון בראון. בשנת 2005 נבחר לפרלמנט של הממלכה המאוחדת כנציג מחוז דונקאסטר צפון. ביוני 2007, עם כניסתו של גורדון בראון לתפקיד ראש הממשלה, הוא מונה לתפקיד שר במשרד הקבינט וכצ'נסלור של דוכסות לנקסטר. הוא כיהן בממשלה יחד עם אחיו שר החוץ, דייוויד מיליבנד, ובכך היו לאחים הראשונים המשרתים יחד בממשלה הבריטית מאז שנת 1938. באוקטובר 2008 מונה לתפקיד השר לענייני אנרגיה ושינויי אקלים. במאי 2010 הכריז כי הוא מתכוון להתמודד על תפקיד מנהיג מפלגת הלייבור. הוא נבחר לתפקיד ב-25 בספטמבר, לאחר שהתמודד במירוץ נגד ארבעה מתמודדים, בהם אחיו דייוויד. במסגרת בחירתו לתפקיד נבחר מיליבנד גם ליושב ראש האופוזיציה בבית הנבחרים וכפועל יוצא מכך גם כמועמדה של המפלגה לראשות הממשלה בבחירות הבאות לפרלמנט של הממלכה המאוחדת. מיליבנד מרבה להדגיש את מחויבותה של מפלגתו למדיניות רווחה ולצמצום הפערים בחברה הבריטית. לאור מפלת מפלגת הלייבור בראשותו בבחירות הכלליות בבריטניה (2015), התפטר מראשות המפלגה וכך גם מראשות האופוזיציה. ביולי 2024 מונה לשר האנרגיה בממשלת סטארמר. סבתו של אד מיליבנד התגוררה בעבר בישראל והוא ביקר אותה בהיותו ילד. מספר קרובי משפחה שלו מתגוררים בארץ. ביחס לסכסוך המתמשך בין ישראל והפלסטינים מיליבנד הוא תומך עקבי בפתרון שתי המדינות: הקמת מדינה פלסטינית לצדה של מדינת ישראל וקידם החלטה של הפרלמנט של הממלכה המאוחדת בנושא. הוא הביע הסתייגות מפעולותיה של ישראל בעזה. בסוף 2014 דווח על עזיבת מספר תורמים יהודים את המפלגה עקב עמדותיו בנוגע למלחמה. מילבנד מתנגד להטלת חרמות על מדינת ישראל ותומך בדיאלוג כדרך לפתרון הסכסוך במזרח-התיכון. החל משנת 2002 בת זוגו היא ג'סטין ת'ורנטון, עורכת דין, ובמאי 2011 הם נישאו. לזוג שני בנים, דניאל וסמואל. מיליבנד הוא היושב ראש היהודי הראשון של מפלגת הלייבור. הוא מגדיר עצמו כיהודי חילוני, מצהיר על כך שהוא גאה להיות יהודי ומרבה להזכיר את הוריו הפליטים שברחו לממלכה המאוחדת מאימת הנאצים. מדיה וקבצים בנושא אד מיליבנד בוויקישיתוף אתר האינטרנט הרשמי של אד מיליבנד (באנגלית) אד מיליבנד, ברשת החברתית פייסבוק אד מיליבנד, ברשת החברתית אקס (טוויטר) אד מיליבנד, ברשת החברתית אינסטגרם אד מיליבנד, באתר אנציקלופדיה בריטניקה (באנגלית) אתר רשמי של קמפיין הבחירות לראשות המפלגה (באנגלית) אד מילבנד בראיון טלוויזיוני לנדב אייל, בתוכנית "לונדון וקירשנבאום", 10 באפריל 2014 סוכנויות הידיעות, מנהיג הלייבור החדש: אד מיליבנד, שגבר על אחיו, באתר ynet, 25 בספטמבר 2010 אד מיליבנד: "הקדשתי את חיי לפוליטיקה בזכות האומץ של הוריי שניצלו מהנאצים", באתר הארץ, 29 בספטמבר 2010 אנשיל פפר, אד מיליבנד ל"הארץ": חרם אינו התשובה, באתר הארץ, 11 באפריל 2014 חיים איסרוביץ, ‏המנה העיקרית: מה סוד העלייה המטאורית של אד מיליבנד?, באתר מעריב אונליין, 5 במאי 2015 מצוקת מימון עקב עזיבת תורמים יהודיים בלייבור, ידיעה בעיתון אינדפנדט